In nomine Domini nostri Jesu Christi. Amen. Quoniam justum est ut regia dignitas loca sancta et religiosas personas regiis donis remuneret et honoret, et precipue illos a quibus majora et honorabiliora obsequia exhibentur, idcirco ego Aldefonsus, Dei gratia Toleti, Castelle et Extremature rex et dominus, pro salute anime mee et omnium parentum meorum, consilio et prelatorum sancte ecclesie et principum regni nostri, dono et constituo in perpetuum monasterio Sancti Zoyli de Carrione et vobis, domno Umberto, ejusdem monasterii priori, et Hyspanie camerario, et omnibus fratribus in eodem loco Deo servientibus, feriam XV dies ante festum Sancti Johannis et XV alios post festum similiter Sancti Johannis, tali conditione et tenore, ut ego habeam medietatem de solo portagio, et prior de Sancto Zoylo et fratres aliam medietatem integre de omni portagio. Constituo et mando, ut per totum mensem illum feria illa in villa Sancti Zoyli teneatur, et ita, sicut supradictum est, inter me et priorem de Sancto Zoylo, omni fraude et violentia remota, portagium dividatur, set merinus meus in illa feria nichil omnino accipiat per totum mensem illum, nisi per manum prioris Sancti Zoyli vel ministrorum ejus, qui totam meam medietatem de portagio tantum meis hominibus reddant bona fide, et quicumque ad illam feriam venerint, securi veniant postquam de domibus suis exierint cum omnibus mercaturis suis donec ibi redeant, et nullus eos in aliquo, sive pro pignore, sive pro rapina, sive pro inimicicia, neque pro qualibet alia causa illos tangere audeat; et qui hoc facere presumpserit, tanquam proditor et interfector domini sui reus habeatur et judicetur, et nullus eum in toto regno meo receptare vel defendere audeat. Concedo et confirmo et perpetua lege constituo, bona voluntate et grato animo, quod nullus de villa de Sancto Zoylo a me vel ab alio, in tota civitate de Carrione, pro vassalo vel collazo recipiatur. Et ut hoc meum stabilimentum majorem fortitudinem et roborem habeat, rivum de Carrione inter civitatem et villam de Sancto Zoylo limitem constituo. Hec omnia beneficia Deo et beato Zoylo et vobis jam dicto priori vestrisque successoribus facio, pro eo quod desuper altare beati Zoyli primus arma milicie sumpsi, ut hec tanta beneficia signum memoriale propter hoc permaneant per eterna secula. Amen. Si quis vero ex genere meo vel alieno hanc meam elemosinam disrumpere aut retemptare presumpserit, sit a Deo maledictus et excommunicatus, et cum Juda, Domini proditore et Datan et Abiron, quos terra vivos absorbuit, in profundum inferni demergatur, et insuper regie parti mille aureos in coto persolvere cogatur. Facta carta aput Burgis, era Ma CCa VIIa, in die Sancti Martini, tunc temporis quo serenissimus rex Aldefonsus inibi primus curiam tenuit, regnans in Toleto, in Castella, in Najera et Extrematura. Et ego Aldefonsus rex hanc cartam, quam fieri jussi, manu propria roboro et confirmo. Cenebrunus, Dei gratia Toletane sedis archiepiscopus et Yspaniarum primas, confirmat. Raimundus, Palentinus episcopus, conf. Petrus, episcopus Burgensis, conf. Rodericus, Kalagurritanus episcopus, conf. Guilelmus, Segobiensis episcopus, conf. Sanctius, Avilensis episcopus, conf. Joscelinus, Segontinus episcopus, conf. Johannes, Oxomensis episcopus, conf. Comes Albarus, conf. Comes Minio, conf. Comes Lupus, conf. Comes Petrus, conf. Comes Pontius, conf. Comes Vela, conf. Comes Gundissalvi, conf. Gondissalvus de Mararone, conf. Gondissalvus Roderici, conf. Petrus Semenes, conf. Gomes Garsie, conf. Petrus Roderici, conf. Petrus Roderici de Castro, conf. Albarus Roderici, conf. Lopdias de Mena, conf. Rodericus Gutterii, conf. Fernandus Gutterii, conf. Petrus Gutterii conf. (Le monogramme du roi Alphonse est entouré des souscriptions suivantes:) Petrus Garsie, majordomus curie regis, confirmat. Martinus Ferdinandi, cancellarius regis, conf. Rudericus Gundissalvi alferiz conf. Petrus notarius regis scripsit.